Uredba Komisije (EGS) št. 27/85

z dne 4. januarja 1985

o podrobnih pravilih za uporabo Uredbe (EGS) št. 2262/84 o določitvi posebnih ukrepov za oljčno olje

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2262/84 z dne 17. julija 1984 o določitvi posebnih ukrepov za oljčno olje [1] in zlasti člena 5 Uredbe,

ker mora po členu 1 Uredbe (EGS) št. 2262/84 vsaka država članica, katere proizvodnja oljčnega olja presega minimalno količino, ustanoviti službo, ki bo opravljala nekatere kontrolne preglede in druge naloge v zvezi s programom proizvodne pomoči oljčnega olja; ker mora biti služba sposobna izvajati naloge, določene v tej uredbi; ker mora imeti vsaka služba minimalna pooblastila, potrebna za izvajanje teh nalog;

ker člen 1(3) Uredbe (EGS) št. 2262/84 določa, da morajo države članice zaradi zagotovitve pravilnega in učinkovitega izvajanja programa proizvodne pomoči dati službi polna pooblastila za izvajanje njenih nalog; ker mora zato vsaka država članica pooblastiti inšpektorje službe, da lahko vstopijo v vse prostore in na zemljišče oseb, katerih poklicna dejavnost se pregleduje, in da lahko zahtevajo podatke in opravijo preverjanja, potrebna za izpolnitev nalog službe;

ker morajo države članice sprejeti vse potrebne ukrepe, da zaščitijo pravice oseb pod nadzorom, katerih interesi so zaradi pregledov lahko ogroženi;

ker služba opravlja svoje delo po programu dela in proračunu, ki ga na predlog službe sestavi država članica po posvetu s Komisijo; ker je treba določiti minimalne zahteve za vsebino programa in obseg proračuna, pa tudi postopek za njun sprejem in možne spremembe;

ker po členu 1(4) Uredbe (EGS) št. 2262/84 Komisija redno nadzira delo služb; ker je zato treba določiti postopek, po katerem bo Komisija nenehno seznanjena s potekom dela;

ker bo Skupnost v prvih treh tržnih letih sodelovala pri pokrivanju dejanskih stroškov služb; ker je treba določiti postopke za to financiranje in preverjanja v zvezi s tem;

ker je zaradi časa, potrebnega za ustanovitev inšpekcijskih služb v državah članicah proizvajalkah, treba sprejeti posebne izvedbene določbe za tržno leto 1984/85;

ker so ukrepi, predvideni s to uredbo, v skladu z mnenjem Upravljalnega odbora za olja in masti,

SPREJELA NASLEDNJO UREDBO:

Člen 1

1. Po členu 1(1) Uredbe (EGS) št. 2262/84 vsaka država članica proizvajalka najpozneje do 31. marca 1985 ustanovi službo, ki bo opravljala kontrolne preglede in druge naloge, določene v tej uredbi.

2. Državam članicam, katerih proizvodnja, izračunana na podlagi povprečne količine, upravičene za program proizvodne pomoči v zadnjih štirih tržnih letih, ni presegla 3000 ton, službe ni treba ustanoviti.

Člen 2

1. Vsaki službi se podelijo pooblastila, potrebna za opravljanje njenih nalog.

2. Vsaka služba je v mejah programa dela in proračuna iz člena 1(4) Uredbe (EGS) št. 2262/84 samostojna pri najemanju osebja in načrtovanju dela in pri vseh stroških, ki iz tega izhajajo.

3. Število sodelavcev na plačilni listi službe, njihova izobrazba in izkušnje, sredstva, ki jih imajo na voljo, in oblika organizacije službe morajo omogočiti izvajanje nalog iz člena 1(2) Uredbe (EGS) št. 2262/84. Osebje, pooblaščeno za nadzor, mora imeti potrebno tehnično znanje in izkušnje, ki jim omogočajo izvajanje kontrolnih pregledov, določenihv Uredbi Sveta (EGS) št. 2261/84 [2] in Uredbi Komisije (EGS) št. 3061/84 [3], zlasti pri ocenjevanju agronomskih podatkov, pri tehničnih pregledih proizvodnih obratov in pri pregledu knjigovodske evidence blaga in računov.

4. Za opravljanje nalog, ki so jim naložene po Uredbi (EGS) št. 2262/84, mora država članica inšpektorjem dati ustrezna pooblastila, da pridobijo vsako informacijo ali dokaz in opravijo vsak potreben pregled pri proizvajalcih, organizacijah proizvajalcev in njihovih združenjih ter pooblaščenih obratih, zlasti pa:

(a) pooblastilo za pregled knjig in druge poslovne dokumentacije;

(b) pooblastilo, da napravijo kopije ali izvlečke iz poslovne dokumentacije;

(c) pravico, da zahtevajo ustno informacijo na kraju samem;

(d) pravico do dostopa do vseh poslovnih prostorov ali na zemljišča, ki so pod nadzorom.

Države članice sprejmejo vse potrebne ukrepe za zaščito pravic, po njihovem pravnem redu zagotovljenih tistim fizičnim in pravnim osebam, ki so pod nadzorom.

Države članice priznavajo, da imajo ugotovitve inšpektorjev dokazno moč po njihovem pravnem redu.

Člen 3

1. Od tržnega leta 1985/86 naprej predlaga služba za vsako tržno leto program dela in oceno stroškov. Program dela mora biti, ne glede na merila iz uredb (EGS) št. 2261/84 in (EGS) št. 3061/84, pripravljen tako, da reprezentativno zajame pregledovane izvajalce. Prednost je treba dati dejavnostim oziroma področjem, v katerih je nevarnost, da se zgodijo nepravilnosti, največja.

2. Program dela obsega:

(a) načrt vrednotenja računalniških podatkov iz člena 16 Uredbe (EGS) št. 2261/84; ti podatki vključujejo informacije iz registra pridelovalcev oljk;

(b) pregled kontrolnih postopkov, ki jih služba namerava izvesti pri:

- organizacijah proizvajalcev,

- združenjih organizacij proizvajalcev in

- pooblaščenih oljarnah,

skupaj z opisom načina izvedbe teh kontrolnih pregledov;

(c) načrt dejavnosti, ki ga izvede služba za oceno donosov oljk in oljčnega olja;

(d) opis preiskav glede namena uporabe oljčnega olja, dobljenega s stiskanjem oljk in njegovih stranskih proizvodov, in statistični pregled proizvodnje, predelave in potrošnje oljčnega olja;

(e) seznam drugih del, izvedenih na zahtevo države članice ali Komisije po drugem in tretjem pododstavku člena 1(2) Uredbe (EGS) št. 2262/84;

(f) podrobni program usposabljanja osebja urada;

(g) seznam uradnikov, ki so pristojni za zvezo s Komisijo.

Služba mora navesti tudi predvideno število oseb/dni, potrebnih za vsako področje aktivnosti v programu dela.

3. V proračunu stroškov službe so naslednje postavke, ki morajo biti dovolj podrobno obdelane:

1. seznam delovnih mest;

2. stroški osebja;

3. stroški upravnega dela;

4. stroški posameznih projektov;

5. investicijski stroški;

6. drugi stroški;

7. prihodek od zadevne države članice;

8. prispevek Skupnosti po drugem pododstavku člena 1(5) Uredbe (EGS) št. 2262/84;

9. prihodek po prvem pododstavku člena 1(5) Uredbe (EGS) št. 2262/84;

10. drugi prihodki.

4. Služba bo pri pripravi osnutka programa dela in ocene proračuna upoštevala obseg pregledov, ki jih zahteva zakonodaja Skupnosti, izkušnje, ki jih je pridobila v preteklih tržnih letih, in brez poseganja v odgovornost zadevne države članice ugotovitve in pripombe Komisije pred pripravo osnutka.

Člen 4

1. Najpozneje do 15. avgusta vsakega leta predloži služba osnutek programa dela in predlog proračuna državi članici. Država članica na podlagi tega predloga pripravi program dela in predlog proračuna. Oboje pošlje Komisiji najpozneje do 15. septembra vsakega leta.

Komisija lahko v 30 dneh ne glede na odgovornost države članice od te države članice zahteva, da v proračun in program dela vnese spremembe, za katere Komisija meni, da so smiselne za pravilno izvajanje programa proizvodne pomoči.

2. Država članica sprejme dokončni program dela in proračun službe najpozneje do 31. oktobra vsakega leta in ga takoj pošlje Komisiji.

3. Država članica lahko po privolitvi Komisije spremeni program dela in proračun službe med tržnim letom, da bi bili pregledi učinkovitejši, vendar pod pogojem, da se skupna vsota v proračunu ne poviša.

Če nastopi izjemna situacija, ko je pravilno izvajanje programa proizvodne pomoči resno ogroženo zaradi nevarnosti prevar, služba o tem obvesti državo članico in Komisijo. V tem primeru lahko služba po pridobljenem soglasju države članice spremeni program in način izvajanja pregledov. Država članica o tem takoj obvesti Komisijo.

Če med tržnim letom država članica ali Komisija od službe zahteva, da opravi posebne preiskave, se ustrezno spremenita program dela in proračun. Za te spremembe se smiselno uporablja postopek, določen v odstavkih 1 in 2.

Člen 5

1. Da uradniki Komisije lahko spremljajo delo službe, kakor predvideva člen 1(4) Uredbe (EGS) št. 2262/84, služba najpozneje do petnajstega dne v vsakem mesecu pošlje državi članici in Komisiji program predvidenih upravnih in kontrolnih aktivnosti za prihodnji mesec. Služba, takoj ko je mogoče, obvesti Komisijo in državo članico o vsaki spremembi pri izvajanju mesečnega programa dela.

2. Služba najpozneje v 30 dneh po koncu vsakega četrtletja pošlje državi članici in Komisiji kratko poročilo o opravljenem delu skupaj s finančnim poročilom o denarnih tokovih in izdatkih službe za vsako postavko v proračunu.

3. Najmanj enkrat v četrtletju se sestanejo predstavniki Komisije, države članice in službe, da preverijo opravljeno in načtrovano delo službe.

Člen 6

1. Država članica pošlje Komisiji vsako leto najpozneje do 31. maja obračun prihodkov in odhodkov za prejšnje tržno leto, skupaj s poročilom organa države članice, ki je pooblaščen za nadzor dela službe.

2. Najpozneje v treh mesecih po tem datumu Komisija določi znesek dejanskih stroškov službe, ki ga odobri državi članici proizvajalki za to leto. Ta znesek, zmanjšan za vnaprejšnja plačila iz odstavka 4 in člena 7(3), se izplača, ko je ugotovljeno, da je služba opravila svoje naloge.

3. Pri preverjanju obračuna prihodkov in stroškov imajo uradniki Komisije pravico dostopa do finančnih zapisov in drugih spremnih dokumentov službe.

4. Znesek, ki pomeni operativne stroške službe v tržnem letu, sporazumno določita Komisija in država članica na podlagi predloga proračuna službe. Komisija lahko spremeni mesečne obroke glede na zaporedje izdatkov službe po podatkih v četrtletnih poročilih iz člena 5(2).

Člen 7

1. Osnutek programa dela in oceno proračuna za leto 1984/85 pripravijo države članice po členu 3(2) in (3) in ju pošljejo Komisiji najpozneje do 28. februarja 1985.

Osnutek programa dela mora vsebovati načrt zaposlovanja osebja službe za to tržno leto.

Predlagane dejavnosti službe, vključno z inšpekcijskimi pregledi, morajo biti v skladu z načrtom zaposlovanja in programom usposabljanja osebja.

Države članice hkrati pošljejo Komisiji predlog statuta službe. Ta mora vsebovati postopek zaposlovanja osebja, ki daje zadostna jamstva za izpolnitev ciljev iz člena 2(3).

V 30 dneh lahko Komisija zahteva, da država članica ne glede na svojo odgovornost napravi spremembe proračuna ali programa, za katere Komisija meni, da so primerne, in jo seznani s svojimi pripombami na statut.

2. Program dela in proračun za leto 1984/85 sprejme država članica najpozneje do 30. aprila 1985.

3. Ko Komisija prejme osnutek programa dela in oceno proračuna za leto 1984/85, lahko na tej podlagi in da olajša ustanovitev službe, nakaže državam članicam predplačilo v znesku, ki ustreza stroškom ustanovitve službe. Po formalni ustanovitvi služba prejema mesečna predplačila za operativne stroške iz člena 6(4).

Člen 8

Dokler služba ne more izvajati vseh nanjo prenesenih dejavnosti in pregledov, države članice proizvajalke izvajajo najmanj kontrolne preglede iz Uredbe (EGS) št. 2261/84, Uredbe Komisije (EGS) št. 2711/84 [4] in Uredbe (EGS) št. 3061/84 po obstoječih postopkih.

Člen 9

Ta uredba začne veljati z dnem objave v Uradnem listu Evropskih skupnosti.

Predpisi členov 4, 5 in 6 se uporabijo samo za programe dela in proračun za tržna leta 1984/85, 1985/86 in 1986/87.

Ta uredba je v celoti zavezujoča in se neposredno uporablja v vseh državah članicah.

V Bruslju, 4. januarja 1984

Za Komisijo

Poul Dalsager

Član Komisije

[1] UL L 208, 3.8.1984, str. 11.

[2] UL L 208, 3.8.1984, str. 3.

[3] UL L 288, 1.11.1984, str. 52.

[4] UL L 258, 27.9.1984, str. 12.

--------------------------------------------------